રણોત્સવ એટલે કે રણમાં થતો ઉત્સવ. કચ્છમાં દુર-દુર સુધી પથરાયેલા મીઠાનાં અગરો શિયાળામાં સુકાઈ જાય છે અને ફેરવાઈ જાય છે સફેદ રણમાં અને આ સફેદ રણ ઉપર રાત્રે જ્યારે ચાંદનીનો અજવાશ ફેલાય છે ત્યારે એક સુંદર દુનિયા રચાય જાય છે. કચ્છમાં આવેલ ધોરડોથી આ રણની શરૂઆત થાય છે અને પછી અફાટ, અમાપ, અસીમ રણ આપણી આંખોમાં વસી જાય છે. મરૂ,મેરુ અને મેરામણનાં આ પ્રદેશની તો વાત કરીએ એટલી ઓછી. રણોત્સવ માટે દેશ-વિદેશથી પ્રવાસીઓ આવે છે અને સફેદ રણને માણે છે. પોતાની સગવડતા પ્રમાણે રોકાય છે. આ ઉપરાંત તેઓ કચ્છની કળા, કસબ અને કારીગરીનાં સંગમથી પણ પ્રભાવિત થાય છે.